# King of Kings (film, 1961)

| King of Kings |
| --- |
| Jeffrey Hunter u naslovnoj ulozi |
| Producent | Samuel Bronston |
| Scenario | Philip Yordan Ray Bradbury (van špice) |
| Naracija | Orson Welles (van špice) |
| Uloge | Jeffrey Hunter Siobhán McKenna Robert Ryan |
| Muzika | Miklós Rózsa |
| Fotografija | Manuel Berenguer Milton R. Krasner Franz Planer |
| Montaža | Harold F. Kress Renée Lichtig |
| Studio | Samuel Bronston Productions |
| Distribucija | Metro-Goldwyn-Mayer |
| Premijera | 10. novembra 1961 (1961-11-10) |
| Trajanje | 168 min. |
| Zemlja |  Sjedinjene Države |
| Jezik | engleski |
| Budžet | 5,037.000 $ |
| Bruto prihod | 13,400.000 $ |

King of Kings (srpskohrvatski: *Kralj kraljeva*) je američki historijski film snimljen 1961. u režiji Nicholasa Raya. Predstavlja remake istoimenog nijemog biblijskog spektakla o životu Isusa iz 1927. godine. Naslovni lik u filmu tumači Jeffrey Hunter, a radnja, za razliku od prethodne verzije koja je prikazivala jedino odraslog Isusa, prikazuje ne samo njegovo rođenje i djetinjstvo, nego, u nastojanju da pruži što detaljniju socio-političku podlogu zbivanja u tadašnjoj Judeji, sadrži i prolog koji prikazuje rimsko osvajanje Jeruzalema koje se zbilo više od pola vijeka prije Isusovog rođenja. U film, koji se snimao u Španiji su uložena ogromna sredstva te je također, kako bi se učinio što spektakularnijim, korištena tehnika Technirama, odnosno film od 70 mm. To je posebno dobar efekt imalo u masovnim scenama, poput one u kojoj je rekonsturiran Govor na gori.

*King of Kings* je izdan u vrijeme kada su historijski spektakli uživali izuzetnu popularnost, te je doživio veliku gledanost i komercijalni uspjeh. Kritika je, međutim, bila podijeljena, a što se danas tumači odlukama o castingu. Hunter, koji je u vrijeme snimanja po svojim godinama odgovarao Isusu (za razliku od sredovječnog H. B. Warnera u originalnoj verziji), se zbog tumačenja tinejdžera u prethodnim godinama smatrao premladim, te je film posprdno nazivan "Bio sam tinejdžerski Isus". Najgore je, međutim, prošla 17-godišnja Brigid Bazlen, koja je angažirana na inzistiranje studija MGM koji je od nje namjeravao stvoriti novu Elizabeth Taylor; njoj je povjerena uloga Salome te je u filmu odigrala znamenitu scenu plesa. Ta je scena, međutim, od strane kritike zbog svoje naglašene erotičnosti proglašena neprimjerenom za tako "ozbiljan" film, te je Bazlen manje-više prekinula karijeru.

Od kraja 1960-ih, međutim, reputacija filma je počela rasti, što su dijelom pridonijeli američki kontrakulturni komentatori i kritičari koji su Hunterov prikaz Isusa vidjeli kao svojevrsnu alegoriju na antiestablishmentsko buntovništvo tadašnje američke omladine.

## Glavne uloge

* Jeffrey Hunter ... Isus
* Siobhán McKenna ... Marija
* Robert Ryan ... Ivan Krstitelj
* Ron Randell ... Lucius
* Hurd Hatfield ... Poncije Pilat
* Viveca Lindfors ... Claudia
* Rita Gam ... Herodija
* Frank Thring ... Herod Antipa
* Royal Dano ... Petar
* Rip Torn ... Juda Iskariot
* Harry Guardino ... Baraba
* Carmen Sevilla ... Marija Magdalena
* Brigid Bazlen ... Salomé
* Guy Rolfe ... Kaifa
* Gregoire Aslan ... Herod Veliki
* Luis Prendes ... Kajajući lopov
* Barry Keegan ... Gestas, Nekajajući lopov
* Orson Welles (van špice) ... narator

## Reference

## Vanjske veze

* *King of Kings* na sajtu IMDb
* *King of Kings* at Rotten Tomatoes